L'article 7 de la Llei 15/1984, de 20 de març, del joc, estableix que correspon a la Generalitat determinar i homologar les característiques tècniques dels tipus o models de materials de joc i dels seus instruments autoritzats a Catalunya.
El Reglament de màquines recreatives i d'atzar aprovat pel Decret 23/2005, de 22 de febrer, estableix a l'article 17 l'obligació d'homologar els models de màquines recreatives i d'atzar que es pretenguin importar, fabricar, comercialitzar o distribuir, instal·lar o explotar en el territori de Catalunya, i inscriure'ls en el Registre de models, i recull a tal efecte un seguit de requisits que aquests models han de complir.
Entre aquests requisits, i recollida a la lletra c) de l'apartat 2 de l'article 16, pel que fa a les màquines recreatives amb premi, o tipus B, i les màquines d'atzar, o tipus C, es troba la necessitat que s'adjunti a la sol·licitud d'homologació una certificació acreditativa dels assaigs realitzats per una entitat autoritzada.
El Reglament de màquines recreatives i d'atzar també estableix, a l'article 22.5, que per a la renovació dels permisos d'explotació de les màquines recreatives i d'atzar, l'empresa que n'és titular ha de sol·licitar la realització d'una inspecció tècnica a una entitat autoritzada per a aquesta funció, la qual diligenciarà la renovació del permís d'explotació després d'haver verificat que la màquina funciona de conformitat amb els requisits exigits en l'homologació i la normativa vigent.
Les entitats d'inspecció autoritzades també han de comprovar el correcte funcionament d'altres aparells i materials de joc i apostes instal·lats i en funcionament a l'àmbit de Catalunya.
Actualment, com que no es disposa d'un marc específic que estableixi els requisits que han de complir els laboratoris d'assaigs i les entitats d'inspecció per realitzar els assaigs i les inspeccions tècniques, es fa necessari establir-los i regular el procediment pel qual l'Administració de la Generalitat habiliti per realitzar els assaigs i les inspeccions tècniques relatives a màquines recreatives i d'atzar i d'altres elements i materials de joc i apostes.
Aquesta habilitació acredita que els laboratoris i les entitats d'inspecció tenen solvència tècnica i realitzen la seva activitat amb les garanties adequades de capacitació i fiabilitat, amb plena adaptació al que regulen les reglamentacions específiques.
Amb aquesta finalitat, i per tal de poder ser habilitats, s'exigeix als laboratoris d'assaigs i a les entitats d'inspecció que disposin de la corresponent acreditació emesa per l'Entitat Nacional d'Acreditació, amb l'objectiu de garantir la màxima fiabilitat en el resultat dels assaigs previs d'homologació i en la realització de les inspeccions tècniques requerides per la normativa vigent.
Per tot el que s'ha exposat, d'acord amb l'article 7 i la disposició final tercera de la Llei 15/1984, de 20 de març, del joc, a proposta de la consellera d'Interior, d'acord amb el dictamen de la Comissió Jurídica Assessora i amb la deliberació prèvia del Govern,
L'objecte d'aquest Decret és establir el procediment per a l'habilitació de:
a) Entitats d'inspecció per a la realització de les inspeccions tècniques d'elements i material de joc i apostes instal·lats i en funcionament a Catalunya i, en especial, les inspeccions destinades a la renovació dels permisos d'explotació de màquines recreatives i d'atzar dels tipus A, B i C.
b) Laboratoris d'assaigs per a la realització d'assaigs previs d'homologació de màquines recreatives i d'atzar corresponents als tipus B i C, i d'autorització d'altres elements i materials de joc i apostes destinats a ser utilitzats a l'àmbit de Catalunya.
Definició d'entitat d'inspecció de màquines recreatives i d'atzar i d'altres elements i materials de joc i apostes
Als efectes d'aquest Decret, s'entén per entitats d'inspecció aquelles que realitzen inspeccions tècniques per a la renovació dels permisos d'explotació de màquines recreatives i d'atzar, i les destinades a comprovar el correcte funcionament d'altres aparells i materials de joc i apostes instal·lats i en funcionament a l'àmbit de Catalunya.
Requisits d'habilitació de les entitats d'inspecció
3.1 L'entitat d'inspecció ha de sol·licitar a la Direcció General del Joc i d'Espectacles l'habilitació per poder realitzar inspeccions tècniques per a la renovació de permisos d'explotació de màquines recreatives i d'atzar i per a la comprovació del correcte funcionament d'aparells i materials de joc i apostes instal·lats i en funcionament a Catalunya.
3.2 L'entitat d'inspecció que sol·liciti l'habilitació ha d'acreditar:
a) Que es tracta d'una entitat empresarial, pública o privada, amb personalitat jurídica pròpia o que pertany a una organització superior, amb expressió, en aquest últim cas, de la personalitat jurídica que assumeix les responsabilitats legals derivades de l'activitat.
Si l'organització superior a què pertany l'entitat d'inspecció es dedica a altres funcions que no siguin, únicament, les d'inspecció, aquesta ha de ser identificable dins de l'organització.
b) Que disposa de l'acreditació, emesa per l'Entitat Nacional d'Acreditació (ENAC), com a entitat d'inspecció tipus A referida als documents normatius vigents a Catalunya, sens perjudici del que estableix la disposició addicional.
c) Que disposa de mitjans tècnics que són aptes per a la verificació, el control i la inspecció del material i elements de joc, i de mitjans humans en nombre, capacitat i especialitat suficients per dur a terme les seves activitats a Catalunya.
Aquest requisit es justificarà mitjançant una memòria que detalli els mitjans tècnics i humans de què disposa.
Definició de laboratori d'assaigs previs d'homologació de màquines recreatives i d'autorització d'altres elements i material de joc i apostes
Als efectes d'aquest Decret, s'entén per laboratori d'assaigs l'entitat empresarial, pública o privada, o l'organisme que realitza els assaigs previs a l'homologació de màquines recreatives dels tipus B i C, per a la verificació que el funcionament del model i, en especial, el programa de joc i la distribució de premis s'adeqüen a les prescripcions tècniques del Decret 23/2005, de 22 de febrer, pel qual s'aprova el Reglament de màquines recreatives i d'atzar, o el que sigui vigent en cada moment i, potestativament, de màquines tipus A.
També és un laboratori d'assaigs l'entitat empresarial o l'organisme que realitza els assaigs previs per a l'autorització d'altres elements i material de joc i apostes destinats a ser utilitzats a l'àmbit territorial de Catalunya.
Requisits d'habilitació dels laboratoris d'assaigs
5.1 Els laboratoris han de sol·licitar l'habilitació a la Direcció General del Joc i d'Espectacles per realitzar assaigs previs a l'homologació de màquines recreatives dels tipus B i C i per a l'autorització d'altres elements i material de joc i apostes.
5.2 El laboratori d'assaigs que sol·liciti l'habilitació ha d'acreditar els extrems següents:
a) Que té personalitat jurídica pròpia.
Quan el laboratori o l'empresa mercantil, pública o privada, que sol·licita l'habilitació pertany a una organització superior, ha d'identificar la personalitat jurídica que assumeix les responsabilitats legals derivades de la realització de les tasques per a les quals se sol·licita l'habilitació.
b) Que disposa de la corresponent acreditació oficial emesa per l'Entitat Nacional d'Acreditació (ENAC) per a laboratoris d'assaig i calibratge, sens perjudici del que estableix la disposició addicional.
Procediment per a l'habilitació d'entitats d'inspecció i de laboratoris d'assaigs
6.1 Qualsevol entitat empresarial, pública o privada, amb o sense finalitat lucrativa, que gaudeixi de personalitat jurídica pròpia pot sol·licitar l'habilitació per realitzar assaigs previs per a l'homologació de màquines recreatives dels tipus B i C i, potestativament, del tipus A, i per a l'autorització d'altres elements i material de joc i apostes; per a la realització d'inspeccions tècniques per a la renovació de permisos d'explotació de màquines recreatives i d'atzar, i per a la comprovació del correcte funcionament d'aparells i materials de joc i apostes, amb independència que realitzi també altres activitats diferents de les descrites, en els termes previstos en aquest Decret.
6.2 L'habilitació es pot concedir:
a) Per realitzar assaigs previs d'homologació de màquines recreatives dels tipus B i C i, potestativament, del tipus A.
b) Per a l'autorització d'altres elements i material de joc i apostes i/o per realitzar inspeccions tècniques per a la renovació de permisos d'explotació de màquines recreatives i d'atzar.
c) Per comprovar el funcionament correcte dels aparells i els materials de joc i apostes.
d) Per dur a terme la inspecció i el control tècnic de les instal·lacions, d'acord amb el que preveu l'article 20.3 de la Llei 1/1991, de 27 de febrer, reguladora del règim sancionador en matèria de joc.
Cadascuna de les habilitacions a què es refereixen els apartats anteriors han de ser objecte d'expedients diferenciats.
6.3 La sol·licitud d'habilitació ha de concretar, de forma expressa i precisa, per a quina activitat concreta se sol·licita, i l'habilitació també ha d'especificar concretament l'activitat habilitada.
6.4 Rebuda la sol·licitud i la documentació detallada als articles 3 i 5, la Direcció General del Joc i d'Espectacles l'ha d'examinar i pot requerir que el sol·licitant aporti la informació i documentació addicionals que consideri necessàries.
6.5 D'acord amb el que disposen els apartats anteriors, la persona titular de la Direcció General del Joc i d'Espectacles resoldrà sobre l'habilitació sol·licitada en el termini màxim de tres mesos, a comptar de la data de presentació de la sol·licitud d'habilitació.
7.1 L'habilitació de l'entitat d'inspecció o del laboratori d'assaigs té validesa mentre es mantinguin totes les condicions i els requisits que faculten per ser habilitat, sens perjudici del que estableix l'article 8.
7.2 La relació d'entitats d'inspecció i laboratoris, amb especificació expressa de les tasques per a les quals s'han habilitat, s'ha de publicar al Diari Oficial de la Generalitat de Catalunya.
Revocació o extinció de l'habilitació
8.1 Les causes de revocació o extinció de l'habilitació d'una entitat d'inspecció o d'un laboratori d'assaigs són les següents:
a) La pèrdua de qualsevol de les condicions establertes en la resolució d'habilitació o dels requisits previstos en aquest Decret.
b) La renúncia expressa de la persona titular de l'habilitació o del seu representant legal.
c) L'extinció de la personalitat jurídica del laboratori d'assaigs, de l'entitat d'inspecció o de l'organisme superior del qual formin part.
d) La retirada de l'acreditació efectuada per l'entitat oficial d'acreditació, exigida als articles 5.2.b) i 3.2.b), per qualsevol dels motius establerts en les condicions i normes que van possibilitar l'acreditació.
8.2 La revocació de l'habilitació es durà a terme per resolució de la persona titular de la Direcció General del Joc i d'Espectacles, mitjançant un procediment abreujat amb audiència prèvia de l'entitat d'inspecció o del laboratori d'assaigs, d'acord amb la normativa de procediment administratiu.
8.3 En el supòsit previst a l'apartat 1.d), la retirada de l'acreditació a l'entitat d'inspecció o laboratori d'assaigs implica la suspensió preventiva de l'habilitació concedida, encara que no s'hagi dictat la resolució corresponent.
8.4 La revocació o extinció de l'habilitació de l'entitat d'inspecció o laboratori d'assaigs s'ha de notificar a la persona interessada i publicar al Diari Oficial de la Generalitat de Catalunya.
Altres habilitacions i acreditacions
La Direcció General del Joc i d'Espectacles pot reconèixer l'habilitació d'entitats d'inspecció i laboratoris d'assaigs atorgada per les autoritats competents d'altres comunitats autònomes, sempre que es comprovi que garanteixen els requisits de seguretat, adequació i idoneïtat equivalents als exigits a les entitats i laboratoris d'acord amb allò a què fa referència aquest Decret.
Així mateix, la Direcció General del Joc i d'Espectacles pot admetre les acreditacions d'entitats d'inspecció i laboratoris d'assaigs emeses per altres organismes acreditadors, nacionals o internacionals, diferents de l'Entitat Nacional d'Acreditació (ENAC), sempre que es comprovi que garanteixen els requisits de seguretat, adequació i idoneïtat equivalents als requerits en aquest Decret.
Aquest Decret entrarà en vigor en el moment en què legalment s'hagin aprovat i adequat les taxes que es meritaran d'acord amb els procediments previstos en aquest Decret, sens perjudici que s'iniciïn els procediments d'habilitació a què fa referència aquest Decret.
A partir de l'entrada en vigor d'aquest Decret, queden derogades totes aquelles disposicions que s'oposen, contradiuen o resulten incompatibles amb els seus preceptes.